### Resume

Vejle Kommune har modtaget en henvendelse fra Ankestyrelsen, hvor de beder [adresse] om en supplerende udtalelse om kommunens praksis for at videresende klager fra borgere på beskæftigelsesområdet. I den forbindelse har forvaltningen udarbejdet udkast til supplerende udtalelse, som er vedhæftet sagen.

### Sagsfremstilling

Baggrund

Vejle Kommune modtog den 6. april 2022 en henvendelse fra Ankestyrelsen vedrørende kommunens praksis for videresendelse af klager fra borgere på beskæftigelsesområdet.

På møde den 25. maj 2022, punkt 100, vedtog [adresse] udtalelsen, som herefter blev sendt til Ankestyrelsen.

Vejle Kommune har den 4. juli 2022 via brev modtaget supplerende spørgsmål som opfølgning på [adresse] udtalelse af 25. maj 2022 vedrørende høring om mulig tilsynssag.

Supplerende udtalelse

Ankestyrelsen beder på baggrund af udtalelsen fra [adresse] en supplerende udtalelse vedrørende følgende:

* At redegøre nærmere for, hvornår en henvendelse fra en borger efter kommunens opfattelse er en klage
* At redegøre nærmere for, hvordan kommunen sikrer, at alle henvendelser, hvori en borger tilkendegiver uenighed eller utilfredshed med en afgørelse, videresendes til Ankestyrelsen i overensstemmelse med reglerne herom i retssikkerhedsloven og retssikkerhedsbekendtgørelsen
* Særligt at redegøre for kommunens opfattelse af, at Vejle Kommune tilsyneladende først ”modtager klagen”, efter at kommunen ”lytter til borgeren, der klager” og ”drøfter afgørelsen godt igennem med borgeren”.
* At redegøre nærmere for kommunens forventning om, at en ny struktur og procedure for håndtering af klagesager vil medføre et fald i antallet af klager
* At redegøre for resultatet af gennemgangen af kommunens indstillinger til sanktion i perioden fra januar til oktober 2021.

Forvaltningen har udarbejdet et udkast til supplerende udtalelse fra [adresse], som er vedhæftet som bilag til sagen sammen med den seneste henvendelse fra Ankestyrelsen. Kommunens udtalelse skal danne grundlag for, hvorvidt Ankestyrelsen har grundlag for at rejse en mulig tilsynssag.

Jobcenter [adresse] gennemgang af indstillinger til sanktion

På baggrund af henvendelsen af 6. april 2022, igangsatte Jobcenter Vejle en gennemgang af samtlige 372 indstillinger til sanktion på tværs af alle områder i perioden januar til oktober 2021 for at identificere, om den gældende lovgivning blev fulgt i praksis.

I gennemgangen har der været fokus på:

* om indstillingen har ført til en afgørelse om sanktion
* om borgeren har reageret på afgørelsen inden for klagefristen
* om Jobcenter Vejle har genvurderet samt
* om dette har medført en ny afgørelse?

Af de 372 indstillinger er der i alt truffet afgørelse om sanktion i 293 sager. Gennemgangen har vist, at der er borgere, der har givet udtryk for uenighed eller utilfredshed med otte afgørelser.

I fem af de otte afgørelser har Jobcenter Vejle genvurderet og omgjort afgørelsen, således at borgeren har fået fuldt medhold. På baggrund heraf er klagesagen ikke videresendt til Ankestyrelsen. Jobcenter Vejle har således fulgt gældende lovgivning om behandling af klager, men har dog ikke registreret borgernes klager i Jobcentrets fagsystem.

I de resterende tre afgørelser viser gennemgangen, at borgerens reaktion skal betragtes som en klage, men at Jobcentret ved modtagelsen beklageligvis ikke har identificeret denne som en klage. Jobcenter Vejle har derfor nu genvurderet de tre afgørelser. I forbindelse med genvurderingen er alle tre sager omgjort, således borgeren har fået fuldt medhold.

Gennemgangen af sagerne viser således, at Jobcenter Vejle i 2,7 % af afgørelserne ikke har videresendt sagerne til Ankestyrelsen i overensstemmelse med reglerne herom i retssikkerhedsloven og retssikkerhedsbekendtgørelsen. Jobcentret vil altid gøre alt, hvad de kan for at undgå fejl, og har særligt fokus på det. Menneskelige fejl kan dog ikke helt undgås.

Den videre proces

Efter behandling i Arbejdsmarkedsudvalget går sagen videre til godkendelse i Byrådet den 5. oktober 2022. Herefter sendes [adresse] udtalelse til Ankestyrelsen.

Bilag

* [adresse] udtalelse til Ankestyrelsen vedr. supplerende oplysninger
* Justeret retningslinje
* Seneste henvendelse fra Ankestyrelsen

### Klima og resiliensvurdering

Ingen bemærkninger.

### Sagens videre forløb

Sagen skal behandles i Byrådet, som skal godkende udtalelsen.

### Historik

Økonomi- og arbejdsmarkedsdirektøren indstiller 8. september 2022, pkt. 81:

at Byrådet godkender udtalelse til Ankestyrelsen.

Beslutning fra Arbejdsmarkedsudvalget, 8. september 2022, pkt. 81:

Arbejdsmarkedsudvalget anbefaler Byrådet at godkende udtalelse til Ankestyrelsen.

### Beslutning

Godkendt.

Fraværende: Ronny Danielsen, i stedet mødte Lars Laursen El-Ahmad.

Fraværende: Herbert Lind, i stedet mødte Stefan Nielsen.

Fraværende: Ernst Knudsen.